Lean Milo (M), 2023-05-09:
Tak for ordet, formand, og tak til ministeren for redegørelsen om udviklingssamarbejdet.
Der er ingen tvivl om, at vi befinder os i en global brydningstid.
Der er svære udfordringer, vi har teknologier, vi skal forholde os til, manipulerende nyheder, klimaforandringer, stigende fattigdom, flygtninge og militære konflikter.
Det hele står for døren, det banker på – eller også har det allerede sparket døren fuldstændig ind.
Der er ingen tvivl om, at verden i dag er i ubalance.
I Danmark har vi skabt et velstående og fredeligt samfund, og trods vores beskedne geografiske størrelse har vi meget at bidrage med i forhold til at løse de internationale udfordringer, vi globalt står over for.
Danmark har viden og teknologi, vi har et stærkt civilsamfund og et bæredygtigt erhvervsliv, der skaber stærke forudsætninger, så vi kan gå forrest og skabe de forandringer i verden, der er brug for.
Som et lille land i en globaliseret verden er vi tæt forbundet med andre på tværs af kloden, og vi passer derfor også på Danmark, når vi engagerer os i et globalt samarbejde.
Som redegørelsen viser, har Danmark i 2022 haft rigtig mange gode indsatser ude i verden med afsæt i vores udviklingspolitiske strategi »Fælles om verden«.
Kort sagt er Danmarks udviklingssamarbejde en central brik i forhold til at skabe balance og stabilitet, bekæmpe fattigdom og fremme bæredygtig vækst i verden.
Det støtter vi i Moderaterne op om, og i 2023 skal Danmark fortsætte med at løfte vores internationale ansvar igennem udviklingssamarbejdet.
Den russiske invasion af Ukraine, som vi nu også har snakket om et par gange, er naturligvis meget tragisk.
Det har sat rigtig dybe spor i hele verden.
Den ukrainske befolkning lider død og ødelæggelse – det er konsekvensen af Putins invasion – og i Afrika har krigen medført, at bl.a. adgangen til fødevarer og priser på energi er hårdt ramt.
Det er også blevet nævnt her i dag, at vi i Danmark bl.a. har påtaget os et særligt ansvar for at genopbygge byen Mykolaiv.
Som det fremgår af redegørelsen, er Danmarks udviklingssamarbejde fokuseret på de lande, hvor vi kan gøre mest for flest, hvor behovet er størst, samt hvor der er betydelige danske interesser på spil, naturligvis.
Danmarks udviklingsbistand til lande i Afrika har været støt stigende gennem flere år, men på grund af den akutte situation i forbindelse med Ruslands angreb på Ukraine har fokus i 2022 været på at hjælpe den ukrainske befolkning.
I den forbindelse er regeringen sammen med et bredt flertal i Folketinget blevet enige om at etablere Ukrainefonden med en samlet ramme på 7 mia. kr. i 2023.
Det er med til at fokusere retningen for Danmarks fremtidige indsatser.
Det er noget, jeg mener vi skal være stolte af som land, fordi vi skaber håb og muligheder for mennesker, hvis liv bogstavelig talt ligger i ruiner.
Udviklingssamarbejdet handler om at tage ansvar for hinanden og vores klode gennem internationalt samarbejde, hvilket den udviklingspolitiske strategi »Fælles om verden« helt klart lægger op til.
Derudover vil jeg gerne fremhæve redegørelsens pointe om, at kampen mod klimaforandringer også er en kamp mod fattigdom.
Klimaforandringer er en direkte årsag til, at flere mennesker har stærkt brug for hjælp.
Den eneste måde, hvorpå vi kan løse klimaudfordringerne, er at handle i fællesskab, og vi skal handle nu.
Vores handlinger i dag er afgørende for, om vi når målene i 2030 og opfylder Parisaftalens klimaambitioner.
Gennem myndighedssamarbejde med eksempelvis afrikanske lande kan Danmark være med til at fremme fælles globale klimaambitioner og åbne døre for en bredere dialog om den grønne omstilling.
Grøn omstilling og socioøkonomisk udvikling kan gå hånd i hånd, og det kan skabe en positiv udvikling overalt i verden.
Derfor har regeringen lavet en grøn reform af udviklingsbistanden, således at målsætningen for 2023 omfatter, at bl.a. 25 pct. af bistanden til udviklingslandene skal målrettes klimabistand.
Det er netop i Danmarks interesse at fremme den grønne omstilling og skabe bæredygtig vækst i verden.
Her spiller dansk erhvervsliv naturligvis en kæmpe rolle med at understøtte grøn vækst i samarbejde med civilsamfundet i udviklingslandene.
Danske virksomheder kan bidrage med teknologi og grønne løsninger til klimaudfordringerne.
Grønne partnerskaber med udviklingslandene kan samtidig skabe international opmærksomhed på vores virksomheder og facilitere vækst for erhvervslivet.
Den danske udviklingspolitik skal engagere dansk erhvervsliv i den grønne omstilling og skabe de bedste forudsætninger for, at danske virksomheder kan bidrage, men samtidig også få udbytte af deltagelsen.